Zagreb, 29. siječnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave mogućeg sukoba interesa** **podnesene protiv** **dužnosnika Milana Kujundžića, zastupnika u Hrvatskom saboru do 22. srpnja 2020.,** na 113. sjednici, održanoj 29. siječnja 2021., donosi sljedeću

**ODLUKU**

**Postupak za odlučivanje o sukobu interesa protiv dužnosnika Milana Kujundžića, ministra zdravstva do 28. siječnja 2020. te zastupnika u Hrvatskom saboru do 22. srpnja 2020., neće se pokrenuti, obzirom da iz zaprimljene dokumentacije ne proizlazi da bi dužnosnik, u obnašanju dužnosti ministra zdravstva, a u postupku ispitivanja osnovanosti pritužbe na rad liječnika provedenog od strane nadležnog povjerenstva za unutarnji nadzor Kliničkog bolničkog centra Osijek,** **na bilo koji način povrijedio odredbe ZSSI-a.**

Obrazloženje

U Povjerenstvu je 13. ožujka 2019.g. u knjizi ulazne pošte Povjerenstva, pod brojem: 711-U-1190-P-83/19-01-3, zaprimljeno pismeno neanonimnog podnositelja, povodom kojeg je formiran predmet pod brojem P-83/19.

Podnositelj je u navedenom pismenu u bitnome naveo da su članovi povjerenstva za unutarnji nadzor Kliničkog bolničkog centra Osijek (u daljnjem tekstu: KBC Osijek) u sukobu interesu u situaciju kada su odlučivali povodom prijave podnositelja u kojoj je ukazivao na nestručni rad liječnika specijaliste zaposlenog na navedenoj zdravstvenoj ustanovi, jer se s istim nalaze u prijateljskom odnosu te da su sudski vještaci određeni od strane nadležnog općinskog državnog odvjetništva, koji su u sudskom postupku izradili vještački nalaz i mišljenje, također bili pristrani, obzirom da su u prijateljskom odnosu s članicom istog povjerenstva za unutarnji nadzor.

Povodom ovakve prijave, a imajući u vidu da se u njoj ne iznose okolnosti da bi dužnosnik iz članka 3. ZSSI-a bio u sukobu interesa, Povjerenstvo je dopisom Broj: 711-I-622-P-83/19-03-17 od 25. ožujka 2019.g. zatražilo od podnositelja da precizira okolnosti koje upućuju na mogući sukob interesa ili drugu povredu odredbi ZSSI-a, počinjenu od strane konkretno navedenog dužnosnika iz članka 3. ZSSI-a,

Obzirom da podnositelj prijave nije postupio po ovom dopisu na način kojim bi konkretizirao da je dužnosnik počinio moguću povredu odredbi ZSSI-a, Povjerenstvo je donijelo zaključak Broj: 711-I-731-P-83/19-06-17 od 1. travnja 2019. kojim je utvrdilo da navodi zaprimljenog pismena ne sadrže povod za postupanje Povjerenstva, s obzirom da se ne odnose na dužnosnika iz članka 3. ZSSI-a.

Nakon toga, u Povjerenstvu je dana 16. srpnja 2019.g. pod brojem 711-U-2625-P-235/19-01-3 zaprimljena prijava mogućeg sukoba interesa odistog podnositeljakao i u predmetu P-83/19, podnesena protiv dužnosnika Milana Kujundžića, zastupnika u Hrvatskom saboru do 22. srpnja 2020., povodom koje je otvoren predmet P-235/19, a koji je u trenutku podnošenja prijave obnašao dužnost ministra zdravstva, na koju dužnost se i odnose okolnosti prijave. Protiv navedenog dužnosnika u predmetu P-235/19 prijave su od istog podnositelja zaprimljene i 16. srpnja 2019., 18. srpnja 2019., 24. srpnja 2019., 5. listopada 2020., 12. listopada 2020., 2. studenoga 2020. te 17. studenoga 2020.

U prijavama se navodi da je dužnosnik Milan Kujundžić u sukobu interesa, jer je prihvatio mišljenje povjerenstva za unutarnji nadzor KBC Osijek, čiji su svi članovi zaposleni u navedenoj zdravstvenoj ustanovi te su ujedno kolege liječnika specijaliste, na čiji je nezakonit i neprofesionalni rad ukazivano. Također se navodi da je državni odvjetnik za vještaka u kaznenom predmetu odredio osobu koja je zaposlena na KBC Osijek i to na radnom mjestu na kojem radi jedna članica povjerenstva za unutarnji nadzor KBC Osijek, te da je vještak ujedno i njezin prijatelj, što proizlazi iz fotografija objavljenih na internetskoj stranici Facebook, zbog čega je u sukobu interesa.

Prijavi prileže dopis Kliničkog bolničkog centra Osijek od 16. svibnja 2019., kojim se, na zahtjev Ministarstvu zdravstva, dostavlja odluka povjerenstva za unutarnji nadzor KBC-a Osijek, zajedno sa medicinskom dokumentacijom. U navedenoj odluci povjerenstva za unutarnji nadzor KBC Osijek navodi se da je došlo do omaške u pisanju otpusnog pisma, što predstavlja grešku koja nije dovela do pogoršanja zdravstvenog stanja pacijenta.

Priložen je i dopis Ministarstva zdravstva od 14. lipnja 2019., potpisan od stranedužnosnika Milana Kujundžića, ministra zdravstva, upućen Općinskom državnom odvjetništvu u Zagrebu, kojim se dostavlja dokumentacija koja se odnosi na pritužbu na rad liječnika na KBC-u Osijek te na rad liječnika sudskih vještaka.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Milan Kujundžić obnašao dužnost zastupnika u Hrvatskom saboru od 14. listopada 2016. do 19. listopada 2016., ministra zdravstva od 19. listopada 2016. do 28. siječnja 2020. te dužnost zastupnika u Hrvatskom saboru od 7. veljače 2020. do 22. srpnja 2020.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi ZSSI-a, dok je podstavkom 4. propisano da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu odredbi tog Zakona, stoga je i dužnosnik Milan Kujundžić povodom obnašanja dužnosti zastupnika u Hrvatskom saboru, odnosno ministra zdravstva obvezan postupati sukladno odredbama ZSSI-a.

Člankom 2. ZSSI-a propisano je da dužnosnici pri obnašanju javne dužnosti ne smiju svoj privatni interes stavljati iznad javnog interesa te da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

U konkretnome se slučaju radi o pritužbi na rad liječnika zaposlenog na KBC-u Osijek, o kojoj je odlučivalo unutarnje povjerenstvo navedene zdravstvene ustanove, čiji su članovi prema navodima podnositelja u sukobu interesa, jer su u bliskom odnosu s liječnikom čiji su rad nadzirali, kao i na sukob interesa u kojem se našao vještak medicinske struke u sudskom postupku, obzirom da je prema navodima prijave također u bliskom odnosu s članicom povjerenstva za unutarnji nadzor KBC-a Osijek, pri čemu se dužnosnika, a vezano za situaciju sukoba interesa, dovodi u pogledu prihvaćanja odluke koju je to unutarnje povjerenstvo donijelo.

Iz dokumentacije priložene uz prijavu, utvrđeno je da je Ministarstvo zdravstva zatražilo dostavu odluke povjerenstva za unutarnji nadzor KBC-a Osijek kojom je odlučeno u povodu zaprimljene pritužbe te da je KBC Osijek istu dostavio. Također je utvrđeno da je Ministarstvo zdravstva, dopisom koji je potpisao dužnosnik Milan Kujundžić, ministar zdravstva, dostavilo ovu dokumentaciju nadležnom državnom odvjetništvu na eventualno daljnje postupanje.

Iz navedenog proizlazi da dužnosnik Milan Kujundžić nije u obnašanju dužnosti ministra zdravstva poduzimao bilo kakve radnje ispitivanja osnovanosti navoda pritužbe na nestručni ili neprofesionalni rad liječnika specijaliste zaposlenog na KBC-u Osijek, za što je nadležno unutarnje nadzorno tijelo te ustanove, već da je zatražena dokumentacija od KBC-a Osijek kako bi se eventualno ocijenilo je li isto povjerenstvo za unutarnji nadzor razmotrilo i odlučilo o osnovanosti podnesene pritužbe, kao i da je dokumentaciju koja je u tom slučaju pribavljena, Ministarstvo zdravstva potom prosljeđivalo nadležnom općinskom državnom odvjetništvu.

Prije svega, iz prijave ne proizlaze okolnosti interesne ili osobne povezanosti između dužnosnika i osoba koje se navode u prijavi, a koje bi mogle dovesti u sumnju nepristranost dužnosnika u situacijama kada bi u obnašanju dužnosti ministra zdravstva odlučivao povodom podnesaka kojima se propituje njihov rad.

Uz to, Ministarstvo zdravstva niti dužnosnik osobno nije donosio akt kojim bi prihvaćalo, potvrđivalo ili ispitivalo utvrđenja ili navode iz odluke povjerenstva za unutarnji nadzor KBC-a Osijek u odnosu na predmetnu pritužbu, jer ova odluka predstavlja dokument koji to povjerenstvo samostalno donosi.

Obzirom da u prijavi nisu iznesene bilo kakve okolnosti koje bi ukazivale na neki odnos povezanosti ili bliskosti dužnosnika Milana Kujundžića, bilo s liječnikom na čiji se navodni nestručni rad ukazivalo ili s liječnicima koji su taj rad kao članovi posebnog povjerenstva propitivali, te da Povjerenstvo ne može u kontekstu mogućeg sukoba interesa odlučivati o zakonskoj odgovornosti liječnika zaposlenih u zdravstvenoj ustanovi ili liječnika koji postupaju u svojstvu vještaka, jer se ne radi o dužnosnicima u smislu ZSSI-a, nisu utvrđene okolnosti koje bi upućivale da bi se dužnosnik u ovoj situaciji našao u sukobu interesa ili da bi povrijedio bilo koju odredbu ZSSI-a, te se postupak protiv njega neće pokrenuti.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Milan Kujundžić, osobna dostava
2. Podnositelj prijave
3. Objava na internetskoj stranici Povjerenstva
4. Pismohrana